CELEX: C2005/045/58
Language: el
Date: 2005-02-19 00:00:00
Title: Υπόθεση Τ-473/04: Προσφυγή της Cristina Asturias Cuerno κατά της Επιτροπής των Ευρωπαϊκών Κοινοτήτων, που ασκήθηκε στις 6 Δεκεμβρίου 2004

19.2.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 45/26
            
         Προσφυγή της Cristina Asturias Cuerno κατά της Επιτροπής των Ευρωπαϊκών Κοινοτήτων, που ασκήθηκε στις 6 Δεκεμβρίου 2004
   (Υπόθεση Τ-473/04)
   (2005/C 45/58)
   Γλώσσα διαδικασίας: η ισπανική
   Η Cristina Asturias Cuerno, κάτοικος Βρυξελλών, εκπροσωπούμενη από τους δικηγόρους Ramon García-Gallardo και Alicia Sayagués Torres, άσκησε στις 6 Δεκεμβρίου 2004 προσφυγή ενώπιον του Πρωτοδικείου των Ευρωπαϊκών Κοινοτήτων κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               1.
            
            
               να ακυρώσει την απόφαση της Επιτροπής της 26ης Αυγούστου 2004, με την οποία απορρίφθηκε η από 27 Απριλίου 2004 ένσταση της προσφεύγουσας·
            
         
               2.
            
            
               να αναγνωρίσει το δικαίωμα της προσφεύγουσας στη λήψη αποζημιώσεως αποδημίας, καθώς και άλλων σχετικών αποζημιώσεων·
            
         
               3.
            
            
               να καταδικάσει την καθής στο σύνολο των δικαστικών εξόδων.
            
         Λόγοι ακυρώσεως και κύρια επιχειρήματα:
   Η προσφεύγουσα στην παρούσα δίκη προσβάλλει την απόφαση της διοικητικής αρχής που της αρνήθηκε το δικαίωμα στη λήψη αποζημιώσεως αποδημίας.
   Προς στήριξη των ισχυρισμών της, η προσφεύγουσα προβάλλει τα ακόλουθα επιχειρήματα:
   
               —
            
            
               Πλάνη περί το δίκαιο και κατά την εκτίμηση των πραγματικών περιστατικών, καθόσον η προσβαλλομένη απόφαση δεν αναγνώρισε ότι η εργασία που παρείχε η προσφεύγουσα ως βοηθός βουλευτή του Ευρωπαϊκού Κοινοβουλίου πρέπει να θεωρηθεί ως υπηρεσία παρασχεθείσα σε διεθνή οργανισμό, κατά την έννοια που αναφέρει ο Κανονισμός Υπηρεσιακής Καταστάσεως ως εξαίρεση της περιόδου αναφοράς.
            
         
               —
            
            
               Πρόδηλη πλάνη κατά την εκτίμηση των πραγματικών περιστατικών και, ειδικότερα, της προσωπικής καταστάσεως της προσφεύγουσας, καθόσον εκτιμήθηκε και υπολογίστηκε εσφαλμένως η περίοδος αναφοράς της στις Βρυξέλλες, περιοριζόμενη σε τέσσερα έτη και ένδεκα μήνες.
            
         
               —
            
            
               Παραβίαση της αρχής της ίσης μεταχειρίσεως. Υποστηρίζεται σχετικώς ότι ο μη χαρακτηρισμός των υπηρεσιών που παρασχέθηκαν από βοηθό βουλευτή του Ευρωπαϊκού Κοινοβουλίου ως υπηρεσιών που παρασχέθηκαν σε διεθνή οργανισμό έρχεται σε αντίθεση με την πρακτική που εφαρμόζουν άλλα κοινοτικά όργανα. Κατ' αυτόν τον τρόπο η Επιτροπή παραβίασε την αρχή της ίσης μεταχειρίσεως, καθόσον η εργασία της προσφεύγουσας για την Ευρωπαϊκή Ομοσπονδία Κτηματικών Τραπεζών δεν αναγνωρίστηκε ως υπηρεσία που παρασχέθηκε σε διεθνή οργανισμό, ενώ στο παρελθόν η ίδια η Επιτροπή είχε δεχθεί τον χαρακτηρισμό αυτόν.